  Анжелика Тихонова корреспондент «Удмурт нылпилы — удмурт выжыкыл!» видеоконкурсын вормисьёс тодмо луизы. Со сярысь иворъёсъя «Удмуртия» агентстволы вераз «Удмурт нылкышно кенеш» огазеяськонлэн тӧроез Надежда Степанова. Нырысетӥ интые потӥз Пичи Пурга ёросысь Эгра гуртысь Лилия Семёновалэн «Курка, ӵӧж но мукетъёсыз» выжыкылэз. Со понна 927 куара сётӥзы. Кыкетӥ интыын Можга ёросысь Вылӥ Юри гуртысь Наталья Крюковалэн «Лудкеч но эбек» выжыкылэз. Со огъя 786 куара люказ. Нош куинетӥ — Пичи Пурга ёросысь Эгра гуртысь Светлана Сергеева «Кескич шырпи» выжыкылэныз. Со понна 724 адями лайк пуктӥз. Куара сётонэ огъя куинь сюрс пала адями пыриськиз. Куара сётон огазеяськонлэн «ВКонтакте» мерлыко вотэсысь бамаз 7-тӥ южтолэзёзь нуиськиз. «Вань семьяосты, кин пыриськиз, ӧтём, ваньзэсты пусъём «Табань» клубын. <…> Таӵе конкурсъёс ми ортчытомы азьланяз но. Удмурт кылэз асьмеос озьы быгатомы азинтыны. Али ивор вӧлмытыны мерлыко вотэсъёс туж умой вань ук, сое асьмеос удмурт кылэз азинтонъя ужамы кулэ кутыны», — шуиз Надежда Степанова. Тодэ вайытом, конкурсэ сизьым выжыкыл пыриськиз. Огзэ соос пӧлысь пиосмурт но лыдӟиз. Со Можга ёросысь Мельниково гуртысь Альберт Белоусов. Конкурс пиналлы выжыкыл веран сямез улӟытон понна радъяськиз. Тегъёс: Лулчеберет Удмуртия удмуртъёс Удмуртнылкышнокенеш  